b'\n_START_ARTICLE_\nCirerer\n_START_SECTION_\nMorfologia\n_START_PARAGRAPH_\nEl tronc \xc3\xa9s dret i la cap\xc3\xa7ada for\xc3\xa7a estreta, sobretot en medi forestal. Les branques estan agrupades en corones anuals. Arriba a 20-25 metres d\'al\xc3\xa7ada i di\xc3\xa0metre de 0,60 m. A la joventut, l\'escor\xc3\xa7a \xc3\xa9s de color gris rogenc lluent, llisa amb abundants lenticel\xc2\xb7les blanquinoses. M\xc3\xa9s tard es formen bandes horitzontals, i despr\xc3\xa9s plaques, que s\'esquerden. No obstant, pot ser que l\'escor\xc3\xa7a es mantingui llisa durant molt de temps. _NEWLINE_Les fulles s\xc3\xb3n ovato-oblongues, serrades, amb una o dues gl\xc3\xa0ndules vermelles a l\'extrem del pec\xc3\xadol. A la tardor prenen un color vermell, aix\xc3\xb2 no obstant, en condicions desfavorables aix\xc3\xb2 passa durant l\'estiu._NEWLINE_Les flors s\xc3\xb3n blanques, amb cinc p\xc3\xa8tals, hermafrodites, agrupades en corimbes, de fecundaci\xc3\xb3 creuada per insectes (abelles). La floraci\xc3\xb3 es produeix al mes d\'abril/maig, abans de l\'aparici\xc3\xb3 de les fulles. Els fruits, les cireres, es desenvolupen passats dos mesos, i s\xc3\xb3n de tipus drupa._NEWLINE_L\'arrelament dep\xc3\xa8n de les caracter\xc3\xadstiques del s\xc3\xb2l. En terrenys profunds forma un sistema potent, contr\xc3\xa0riament al que passa en terrenys somers, amb evident perill d\'arrabassament per ventades.\n_START_SECTION_\nReproducci\xc3\xb3\n_START_PARAGRAPH_\nLes llavors del cirerer es disseminen pels ocells, que s\'alimenten dels fruits, les cireres, encara que el sistema \xc3\xa9s poc efica\xc3\xa7 degut a les nombroses dificultats i enemics a v\xc3\xa8ncer: insectes par\xc3\xa0sits de les granes, destrucci\xc3\xb3 dels plan\xc3\xa7ons per mam\xc3\xadfers (particularment c\xc3\xa8rvids i conills), requeriments de llum per desenvolupar-se, etc. _NEWLINE_El cirerer rebrota molt b\xc3\xa9 de soca despr\xc3\xa9s de tallat, ja que t\xc3\xa9 la capacitat de brotar d\'arrel. Les rebrotades m\xc3\xa9s fortes es produeixen despr\xc3\xa9s d\'una tallada. En aquestes circumst\xc3\xa0ncies, a m\xc3\xa9s, les joves plantes probablement gaudiran de la il\xc2\xb7luminaci\xc3\xb3 necess\xc3\xa0ria per cr\xc3\xa9ixer. Aquest sistema de regeneraci\xc3\xb3 \xc3\xa9s el que provoca que moltes vegades els cirerers es trobin en petits rodals dins dels boscos. \xc3\x89s la forma de reproducci\xc3\xb3 que t\xc3\xa9 m\xc3\xa9s probabilitats d\'\xc3\xa8xit pel cirerer, perqu\xc3\xa8 els brots tenen molta vitalitat a causa de gaudir d\'un sistema radical ja molt potent.\n_START_SECTION_\nEcologia\n_START_PARAGRAPH_\nEl cirerer viu cap a cent anys. \xc3\x89s una esp\xc3\xa8cie europea i d\'\xc3\x80sia Occidental, i es pot trobar com esp\xc3\xa8cie forestal espont\xc3\xa0nia del sud d\'Escandin\xc3\xa0via fins a la Mediterr\xc3\xa0nia, incloses les illes Brit\xc3\xa0niques. A la pen\xc3\xadnsula Ib\xc3\xa8rica n\'hi ha als Pirineus i Prepirineus i al sud, arribant al Nord d\'\xc3\x80frica. _NEWLINE_\xc3\x89s molt resistent al fred hivernal, no obstant prospera millor en \xc3\xa0rees de freds limitats. Aix\xc3\xad a Fran\xc3\xa7a arriba a 1.700 m d\'altitud, encara que el seu \xc3\xb2ptim \xc3\xa9s per sota de 800 m. _NEWLINE_No requereix grans quantitats d\'aigua, encara que no li agraden els extrems. No suporta els terrenys saturats d\'aigua durant molt de temps ni tampoc les sequeres estivals fortes._NEWLINE_Durant els primers anys viu millor amb protecci\xc3\xb3 de la llum excessiva, o fins i tot admet la coberta, no obstant aviat vol rebre il\xc2\xb7luminaci\xc3\xb3 directa a la seva cap\xc3\xa7ada i no suporta d\'estar dominat. Al contrari, \xc3\xa9s millor que els troncs estiguin protegits de l\'acci\xc3\xb3 directa del sol. _NEWLINE_El vent no li \xc3\xa9s un perill particular, exceptat si t\xc3\xa9 les arrels poc profundes. Les tempestes de neu humida que s\'aferra a les branques pot causar el trencament de cap\xc3\xa7ades._NEWLINE_No li agraden els s\xc3\xb2ls asfixiants, amb massa aigua o molt compactes, perqu\xc3\xa8 requereix airejament. Li agraden els s\xc3\xb2ls humits.\n_START_SECTION_\nProducci\xc3\xb3 de fruita\n_START_PARAGRAPH_\n\xc3\x89s un arbre molt resistent al fred i bastant a la secada que, empeltat sobre l\'esp\xc3\xa8cie Prunus mahaleb, tamb\xc3\xa9 pot conrear-se en terres calc\xc3\xa0ries. La floraci\xc3\xb3 de finals de mar\xc3\xa7 a principi d\'abril permet normalment escapar del perill de les gla\xc3\xa7ades. Les varietats utilitzades actualment ("Burlat", "Napole\xc3\xb3", "Van", "Ambrunesa o Picota", etc.) s\xc3\xb3n d\'origen franc\xc3\xa8s o americ\xc3\xa0 amb cireres m\xc3\xa9s grosses i dolces que els tipus antics. Molt recentment s\'han introdu\xc3\xaft varietats autocompatibles ("Summit", "Sunburst", "Stella", etc.) que per tant no necessiten pol\xc2\xb7linitzadors d\'una altra mena per donar fruit. Les malalties m\xc3\xa9s freq\xc3\xbcents del cirerer s\xc3\xb3n la gomosi (emissi\xc3\xb3 de goma produ\xc3\xafda per causes fisiol\xc3\xb2giques o conseq\xc3\xbc\xc3\xa8ncia de l\'atac d\'insectes) i la podridura d\'arrels motivada per fongs del terra. A Europa, una de les plagues principals \xc3\xa9s la mosca de la cirera (Rhagoletis cerasi) que fa malb\xc3\xa9 els fruits.\n_START_SECTION_\nCultura japonesa\n_START_PARAGRAPH_\nLa variant japonesa sota la que se celebra l\'arribada de la primavera \xc3\xa9s el Prunus serrulata, tamb\xc3\xa9 anomenats Cirerer del Jap\xc3\xb3, extensament conreat per tot \xc3\x80sia per a usos ornamentals, tot i que el seu fruit tamb\xc3\xa9 \xc3\xa9s comestible. En japon\xc3\xa8s, aquest tipus de cirerer s\'anomena Sakura (\xe6\xa1\x9c o \xe6\xab\xbb; \xe3\x81\x95\xe3\x81\x8f\xe3\x82\x89). Els especialistes en bot\xc3\xa0nica realitzen prediccions per mirar d\'endevinar el dia exacte que cauran els p\xc3\xa8tals de Sakura a cada una de les regions. Just quan cauen els p\xc3\xa8tals, la gent s\'hi reuneix a sota i celebra l\'arribada del bon temps._NEWLINE_Per la bellesa i delicadesa de les flors, el cirerer s\'associa amb els cavallers  a part d\'amb el bon temps. Les flors s\xc3\xb3n lleugeres i volen amb el vent, com la vida.'